Σ. ΤΖΟΚΑΣ: Καλημέρα σας. 

Δεν ξέρω κατά πόσο θα συνεχίσουν να κυκλοφορούν και οι Δήμαρχοι ελεύθερα, αν εφαρμοστούν αυτά που είπε ο κύριος Κουκουλόπουλος χτες. 


Κυρίες και κύριοι συνάδελφοι, η χθεσινή ημέρα ήταν αφιερωμένη σε ύμνους. Σε ύμνους για τον Καλλικράτη. Ξεκινήσαμε από το πρωί και καταλήξαμε στον κύριο Κουκουλόπουλο, ο οποίος φάνηκε ότι δεν κατοικεί σε αυτόν τον τόπο. Το βράδυ αργά, πήρε τον λόγο ο κύριος Τζανακούλης, ο οποίος παρέθεσε τα δεινά της Αυτοδιοίκησης και είπε να αγωνιστούμε. Στην συνέχεια, κύριε Τζανακούλη, θα καταθέσουμε μία πρόταση και ένα ψήφισμα για αυτό που λέτε να αγωνιστούμε, αλλά κατά πάσα πιθανότητα, όπως κάνετε πάντα, θα το απορρίψετε αυτό που θα πούμε εμείς για αγώνες και θα συνταχθείτε μαζί με την πλειοψηφία που κατηγορείτε. Θα το δούμε στην συνέχεια, μακάρι να διαψευστώ. 

Κ. ΤΖΑΝΑΚΟΥΛΗΣ: (εκτός μικροφώνου).

Σ. ΤΖΟΚΑΣ: Μακάρι, κύριε Τζανακούλη, να διαψευστώ. Το εύχομαι. 

Κ. ΤΖΑΝΑΚΟΥΛΗΣ: (εκτός μικροφώνου).

Κ. ΤΖΟΚΑΣ: Ωραία. Το εύχομαι, κύριε Τζανακούλη, να διαψευστώ στο τέλος της συνεδρίασης. 


Αναφορικά λοιπόν με τον Καλλικράτη, μας είπε ο Υπουργός ότι άλλαξε το τοπίο της Αυτοδιοίκησης. Ήδη ο προηγούμενος συνάδελφος, ο προλαλήσας, έκανε μια ανάλυση. Άλλαξε πραγματικά το τοπίο, προς το χειρότερο βέβαια, έτσι; Και ας το πω με τρία στοιχεία. Τρία στοιχεία πολύ συνοπτικά, που τα ξέρετε όλοι και τα ζείτε. 

Οι έλεγχοι στην Αυτοδιοίκηση. Μόνο και μόνο το θέμα που μας ταλανίζει και ήταν εδώ ο Πρόεδρος, ο κύριος Καραβοκύρης, που δεν ξέρω αν θα δώσει απάντηση, μόνο το ζήτημα των Επιτρόπων, που καθορίζουν πλέον οι Επίτροποι – και θα πούμε και μετά στην συνέχεια για το Ταμείο Παρακαταθηκών – που καθορίζουν την σκοπιμότητα των αποφάσεων των Δημοτικών Συμβουλίων. Που δεν επιτρέπουν αποφάσεις των Δημοτικών Συμβουλίων να υλοποιηθούν, αποφάσεις των Δημάρχων να υλοποιηθούν. Μόνο και μόνο αυτό, αρκεί, αλλά προχωράμε παρακάτω. Είναι ο συγκεντρωτισμός που παρατηρείται στην Αυτοδιοίκηση. Τα μικρά κρατίδια και η αποξένωση πλέον από τον πολίτη. Έχουν μετατραπεί οι Δήμοι σε κρατίδια, που αποξενώνονται σταδιακά από τον πολίτη και κυρίως η αναποτελεσματικότητα. Αυτό είναι. Γιατί μπορεί να έλεγε κάποιος: ωραία, ο Καλλικράτης έκανε αυτό και αυτό, αλλά τουλάχιστον διασφάλισε μια αποτελεσματικότητα. Το κράτος αποτελεσματικά δρα.
Πού όμως δρα αποτελεσματικά; Εδώ, από τους συναδέλφους ακούγονται ένα σωρό πράγματα. Οι μαθητές, παραλίγο δεν θα μπορούσαν να μεταφερθούν εξαιτίας αυτών των διατάξεων του Καλλικράτη. Ο Συνήγορος του Πολίτη, οι Επιτροπές Διαβούλευσης και όλα αυτά τα μεγαλόπνοα, τα «ραγκουσιακά» κατασκευάσματα, είναι στα σκουπίδια και διάφορες άλλες καταστάσεις, που έρχεται τώρα να διορθώσει και απόδειξη της αναποτελεσματικότητας είναι το πολυνομοσχέδιο που περιμένουμε. Που το αναμένουμε να έρθει να μας λύσει τα προβλήματα. Άρα λοιπόν, είναι απόδειξη της αναποτελεσματικότητας του Καλλικράτη.

Ο Υφυπουργός, είπε ότι όλα τα σύγχρονα κράτη κάνουν μεταρρύθμιση. Μόνο η Ελλάδα έμεινε πίσω στην μεταρρύθμιση, λέει, και ο Καλλικράτης είναι ένα πρώτο βήμα. Επικαλέστηκε μάλιστα και τον αείμνηστο τον Νίκο Πουλατζά, τον επικαλέστηκε λάθος, μάλλον δεν τον έχει διαβάσει, κάποιος του είπε κάτι, το είχε στο μυαλό του, το είπε, λάθος το επικαλέστηκε, το παραβλέπουμε αυτό, αλλά σας λέω ένα παράδειγμα. Ότι στο σύγχρονο κράτος της Γαλλίας, ξέρετε πόσοι είναι οι Δήμοι και πόσες οι Κοινότητες; Είναι 20.000. Ένας Γάλλος Δήμαρχος μου έλεγε πρόσφατα σε μια επίσκεψη που είχα κάνει, ότι αν γινόταν Καλλικράτης στην Γαλλία, θα ήταν σαν να πέσει ατομική βόμβα. 
Άρα λοιπόν το καλλικράτειο κατασκεύασμα, δεν είναι κατασκεύασμα σύγχρονου κράτους, είναι κατασκεύασμα οπισθοδρόμησης. Μαράζωσε κυριολεκτικά η συμμετοχή της Κοινότητας, η συμμετοχή των Κοινοτήτων του έθνους μας, μαράζωσαν από αυτά τα πειράματα των ανίδεων. Από τα πειράματα στυλ Καποδίστρια και από τα πειράματα στυλ Καλλικράτη. Και θέλω να σας πω και κάτι χαριτολογώντας. Στην αρχαία Ελλάδα δεν υπήρχε μόνο ένας Καλλικράτης. Ο ένας Καλλικράτης ήταν ο αρχιτέκτονας. Ο άλλος Καλλικράτης που αναφέρεται, είναι ένα λαμόγιο, ένας κακοποιός. Ο νομοθέτης δεν ξέρω ποιον από τους δυο είχε στο μυαλό του όταν έκανε τον Καλλικράτη. Κατά τη γνώμη μου, είχε τον δεύτερο, αυτό το λαμόγιο. 

Δύο. Ο Υπουργός, στο μείζον θέμα που απασχολεί την Τοπική Αυτοδιοίκηση, στο Ελεγκτικό Συνέδριο, τι είπε; Ουδέτερος. Αμφίδρομη προσέγγιση και θα κάνουν και οι Δήμοι κάτι, θα κάνει και ο κύριος Πρόεδρος του Ελεγκτικού κάτι και θα βρεθεί η λύση. Ποια λύση να βρεθεί; Οι Δήμοι είναι ετοιμοθάνατοι, 12 – 13 μήνες εκκρεμούν δανειακές συμβάσεις και σας λέω το εξής απλό, που το καταλαβαίνει ο απλός άνθρωπος, η απλή λογική. Με τον δανεισμό, ποιοι ωφελούνται; Όλοι. Το Ταμείο Παρακαταθηκών, που ως γνωστό είναι τοκογλυφικό, το γνωρίζετε όλοι, έτσι; Είναι 6,02% το επιτόκιο του Ταμείου Παρακαταθηκών. Κερδίζει.
ΣΥΝΕΔΡΟΣ: (εκτός μικροφώνου).

Σ. ΤΖΟΚΑΣ: Ακριβώς. Κερδίζει το Ταμείο Παρακαταθηκών.


Δεύτερον. Οι Δήμοι μπορούν να λειτουργήσουν και τρίτον, η αγορά, που πληρώνονται κάποιοι επαγγελματίες, ανασαίνει. Όλοι λοιπόν ωφελούνται και αυτό μπλοκάρεται για να αντιληφθείτε ποια είναι η πολιτική αυτή του μνημονίου που λέει για το κράτος και στα οικονομικά συνεχίζεται. Προνοιακά επιδόματα από τους ΚΑΠ, φεύγουν. Μαθητές, μεταφορά μαθητών, από τους ΚΑΠ.


Έπεται, κυρίες και κύριοι συνάδελφοι, και η δόση από το «Βοήθεια στο Σπίτι», η οποία θα δοθεί αργότερα. Θα δοθεί από τους ΚΑΠ και αργότερα θα δοθεί από το κράτος και το αργότερα από το κράτος, μερικές φορές σημαίνει και ποτέ. Όπως αυτό που μας λένε όταν λένε για ορθολογικοποίηση και ορθολογισμό δαπανών και τα λοιπά, για εμένα είναι ξεκάθαρο. Τόσα χρόνια στην Αυτοδιοίκηση, είναι ξεκάθαρο. Όταν μιλάνε με αυτές τις λέξεις, εξορθολογισμός είναι μείωση. Είναι σαφές αυτό και όταν μιλάνε: θα τα δώσουμε μετά, αρχίζουν τις διαπραγματεύσεις. Δωδεκατημόριο Ιανουαρίου, μειωμένη ΣΑΤΑ, μειωμένοι ΚΑΠ, 53% - το είπε ο Πρόεδρος – στα τελευταία χρόνια και προσέξτε, αόριστη, όχι καταγεγραμμένη υπόσχεση για τα 450 εκατομμύρια, που είναι χρήματα της Τοπικής Αυτοδιοίκησης. Ο Υπουργός χτες μας απείλησε κιόλας…

ΣΥΝΕΔΡΟΣ: (εκτός μικροφώνου).

Σ. ΤΖΟΚΑΣ: Παρακαλώ, μπορώ να συνεχίσω; Πρόεδρε, μπορώ να συνεχίσω; 

ΠΡΟΕΔΡΕΙΟ: Συνεχίστε.

Σ. ΤΖΟΚΑΣ: Λοιπόν, ο Υπουργός χτες, ο Υφυπουργός μάλλον, έμμεσα, απείλησε για τους εργαζόμενους. Είπε ότι αν δεν μετακινηθούν…

ΣΥΝΕΔΡΟΣ: (εκτός μικροφώνου).

Σ. ΤΖΟΚΑΣ: Άμα δεν σας αρέσουν αυτά, κύριε συνάδελφε… Να ακούτε και αυτά που δεν σας αρέσουν και αυτά που λέτε, τα ακούω. Να είστε πιο προσεκτικός. Εγώ σέβομαι τους πάντες. Να είστε πιο προσεκτικός, αυτό λέω. Το άκουσα τι είπατε.
ΣΥΝΕΔΡΟΣ: (εκτός μικροφώνου).

Σ. ΤΖΟΚΑΣ: Λοιπόν, το άκουσα τι είπατε. Εντάξει, ασεβής είστε και απρεπής.

ΠΡΟΕΔΡΕΙΟ: Συνάδελφοι, παρακαλώ.

Σ. ΤΖΟΚΑΣ: Απείλησε λοιπόν τους εργαζόμενους, ότι αν δεν γίνουν οι μετακινήσεις, θα τους απολύσει. Άρα λοιπόν, τρομοκρατία και στους εργαζόμενους. Μετά την εξαθλίωση και την απειλή, απειλεί ο Υφυπουργός και με απολύσεις. 


Κυρίες και κύριοι, τι κάνουμε; Η Αυτοδιοίκηση έτσι και αλλιώς είναι ο φορέας που υλοποιεί πολιτισμό, κοινωνική αλληλεγγύη, κοινωνικές δράσεις. Είναι ο φορέας που είναι δίπλα στον δοκιμαζόμενο πολίτη. Άρα επιτακτική ανάγκη για ενιαία και ολοκληρωμένη μεταρρύθμιση. Την υπεράσπιση του κοινωνικού έργου και των κατακτήσεων. Την άσκηση κοινωνικής πολιτικής, τις αρμοδιότητες και τους πόρους. 


Με ενωτικούς λοιπόν – αυτή είναι και η πρότασή μας, κύριε Τζανακούλη – και πολιτικούς αγώνες, να δημιουργήσουμε κίνημα αυτοδιοίκησης, που σημαίνει συνεργασία με τους εργαζόμενους, συνεργασία με την ΠΟΕ – ΟΤΑ, συνεργασία με τις τοπικές κοινωνίες και στην αναγκαία περίπτωση, κλείσιμο των Δήμων και αντίδραση δυναμική.


Σας ευχαριστώ πολύ και καταθέτω το ψήφισμα. 

